《瀛州夜宴图》
明代·郑真

十八学士登瀛仙，衣冠济济开樽筵。银烛高烧照长夜，金炉香樽沈檀烟。

社稷元勋属房杜，忠孝百年论肺腑。乾坤醉里暗经纶，盛世风云际真主。

玉京天上非人间，瀛洲可望不可攀。河汉秋高月华满，清风杂沓鸣瑶环。

龙凤雄姿天日表，策府宏开朝觐早。宴娱不敢负君恩，周诗正儗歌天保。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。